Јутарњу тишину прекинуо је звук аларма. Испружила сам руку ка мобилном телефону и прекинула ту гласну мелодију. Устала сам и кренула ка купатилу. У предсобљу нашег стана срела сам тату који се ужурбано спремао да изађе из стана. Било ми је чудно што га видим, јер је он у ово време већ требало да буде на послу.

- Добро јутро душо!

- Добро јутро тата! Ниси отишао на посао?

- Данас нећу ићи на посао.

- А зашто? Јеси ли добро?

- Ја сам добро, али други људи нису.

 Погледала сам га зачуђено. На то се он осмехнуо и рекао:

- Идем у Трансфузију да дам крв за људе којима је потребна. Као што сам ти већ рекао, ја сам добро, али има људи који нису. И потребна им је наша помоћ.

- Ваша? На кога мислиш?

- Мислим на нас, добровољне даваоце крви.

- Ах... да. Тата, никада те нисам питала, зашто то радиш?

- То радим зато што то није ни тешко, нити ми одузима много времена, а људима много значи. А значи и мени.

- Како теби значи?

- Мени значи јер је то један од начина да учиним добро дело.

- А да ли знаш за кога дајеш крв?

- Не знам... и знам.

 Погледао ме је и видео колико сам зачуђена његовим одговором и објаснио ми је:

- „Не знам“ јер не знам име особе, а „знам“ јер знам да је то неко коме је крв неопходна.

 „Знаш душо...“ рекао је док је обувао ципеле „Свакога од нас је родила мајка која је приликом порођаја била у ситуацији да јој можда затреба трансфузија крви. Познајеш доста људи који су возачи, а на друму сваког трена може доћи до саобраћајне несреће и тако се створити потреба за још неком врстом помоћи.“

 Окренуо се, узео јакну са чивилука и док ју је облачио, наставио: „Свакодневно на вестима чујеш колико је људи угрожено у недавним поплавама у нашој земљи. Можда су неки од њих до тада мислили да немају довољно материјалних добара, да нису стекли довољно новца, кућа, аутомобила. А онда су схватили да су имали много, а за неколико сати су остали без ичега. Неки чак и без неког најмилијег.“

 Мало је застао. Погледао ме, као да је хтео да ми каже колико је срећан што смо сви на окупу, па настави: „Тим људима тада су били најпотребнији волонтери, добровољци, хумани људи који ће им помоћи. Помоћи им да дођу до безбедне територије, да се пресвуку, угреју, добију воду, оброк, лекове. Да им касније помогну да очисте своје куће, дворишта. Волонтери ће жртвовати мало времена да би угроженима помогли да поврате своје животе у нормалу. А то је велика ствар. На телевизији можеш чути колико је људи у нашој замљи гладно а колико их је у свету, то да и не помињем. Колико је људи бескућника само у нашем граду којима би тањир топлог јела добро дошао. Колико деце из твоје школе нема новца да купи ужину, прибор, књиге, одећу или обућу. Колико људи живи у нехуманим условима можеш видети и у разним телевизијским емисијама. Колико је старих или болесних људи у селима, којима је потребна помоћ добрих људи.“

 Испратила сам га до улазних врата где смо се поздравили. Пољубио ме је у косу и одлазећи низ степенице, рекао „Видимо се после школе. Буди добра!“

 Овај разговор са татом ме је навео на размишљање. Размишљам о томе колико у свакодневним разговорима одраслих, можемо чути како се жале на ово тешко време. Време кризе. Време у коме су људи постали хладни, отуђени, себични, незаинтересовани за туђе невоље и проблеме.

 Зато сам ресила да ја проговорим о томе. Да кажем свету да то није тачно. Сигурно има и таквих, али је много више хуманитараца који хоће да помогну.

 У ушима ми одзвањају татине речи: „Буди добра“ и по први пут их сасвим другачије разумем него до сада. „Буди добра“ сада значи да треба да помажем људима... „Буди добра“ сада значи „Буди добра особа“.

 А добри особе су људи који раде у кухињама које деле оброке угроженом становништву, који волонтирају у Црвеном крсту, они који скупљају добровољне прилоге за сиромашне, који помажу старим и болесним особама, они који приђу да помогну некоме на улици, они који дају свој новац да помогну другима. Свако од нас мозе бар нешто од овога.

 Зато будимо хумани, помозимо насим суграђанима. Има много добрих и хуманих људи. Из мог окружења то је мој тата, моја мама, стриц, тетка, комшииница... Осврните се око себе. Сигурна сам да ћете и ви наћи бар неколико хуманих особа. То су људи из нашег окружења. То су људи на које треба да се угледамо. Прву такву особу видећете ако погледате у огледало.

 Зато пробајмо да будемо хумани. Када будемо пробали, схватићемо колико је лако бити добар.

 Душица Нешовић III/1

 II Техничка школа

 Крагујевац